cyanic-selkie/wikianc huggingface dataset:
Mitsubishi F-2
Το Mitsubishi F-2 είναι μαχητικό αεροσκάφος το οποίο έχει κατασκευαστεί για τις ανάγκες της Ιαπωνικής Αεροπορίας Αυτοάμυνας. Αποτελεί συμπαραγωγή των εταιρειών Mitsubishi (Ιαπωνία) και Lockheed Martin (ΗΠΑ). Η παραγωγή του ξεκίνησε το 1996 και το πρώτο αεροσκάφος μπήκε σε υπηρεσία το 2000. Το 2008 παραδώθηκαν 76 αεροσκάφη σε σύνολο 94 που προβλέπει η σύμβαση.
Ανάπτυξη αεροσκάφους
Η Ιαπωνία ήδη από τα μέσα της δεκαετίας του 80' άρχισε να αναζητεί το διάδοχο του εγχώριας ανάπτυξης μαχητικού F-1 αλλά και του F-4 Phantom II. Μεταξύ διάφορων επιλογών (F-16, F/A-18 και Tornado) η Ιαπωνία τελικά αποφάσισε την λύση της εγχώριας ανάπτυξης αεροσκάφους. Η επιλογή όμως αυτή προκάλεσε την αντίδραση των ΗΠΑ και τελικά οι δύο πλευρές κατέληξαν στην περαιτέρω ανάπτυξη του F-16 Block C/D. Όμως ούτε αυτή η συμφωνία καρποφόρησε. Οι βασικές ενστάσεις μελών του Κογκρέσου που ματαίωσαν την συμφωνία ήταν η απώλεια βασικών τεχνολογιών και ο κίνδυνος εμπορευματοποίησης της αμερικανικής τεχνολογίας εις βάρος των ΗΠΑ καθώς και τα ανεπαρκή μερίδια για τις αμερικανικές επιχειρήσεις. Τελικά στις αρχές του 1990 οι ΗΠΑ πέτυχαν αναθεώρηση της συμφωνίας με τους ιάπωνες περιορίζοντας την μεταφορά τεχνολογίας και εξασφαλίζοντας ικανοποιητικό μερίδιο για τις αμερικανικές επιχειρήσεις. Στην ανάπτυξη του F-2 συμμετέχουν η ιαπωνική Mitsubishi και η αμερικανική Lockheed Martin με ποσοστά 60% και 40% αντίστοιχα. Η άρνηση των ΗΠΑ να παράσχουν ολόκληρη την τεχνολογία που απαιτείται οδήγησε σε θεαματική αύξηση του κόστους. Η τιμή μονάδας διαμορφώθηκε στα $127 εκατομμύρια.
Σχεδιασμός
Οι βασικοί συμμετέχοντες στο πρόγραμμα του Mitsubishi F-2 είναι οι εξής: General Electric, Kawasaki, Honeywell, Raytheon, NEC, Hazeltine και η Kokusai Electric. Αν και το F-2 αποτελεί ουσιαστικά μία παραλλαγή του F-16 είναι πιο εξελιγμένο. Η άτρακτος του F-2 είναι μεγαλύτερη και ενισχυμένη με ανθρακονήματα, ενώ τα φτερά είναι κατά 25% μεγαλύτερα, σχεδιασμένα σε τραπεζοειδή μορφή. Το F-2 σε σύγκριση με το F-16 έχει μεγαλύτερη επιφάνεια πτέρυγας και επιπλέον το πλήρως κινούμενο πηδάλιο ύψους είναι μεγαλύτερο. Το αεροσκάφος έχει εγκατεστημένο τον αμερικανικό κινητήρα F110-GE-129 και η ταχύτητά του είναι Mach 2. Υπάρχει δυνατότητα μεταφοράς μεγάλης γκάμας όπλων σε συνολικά 13 σημεία ανάρτησης.
Παραπομπές
F-2 Κατηγορία:Αεριωθούμενα στρατιωτικά αεροσκάφη Κατηγορία:Αεροσκάφη Mitsubishi
Ευρωπαϊκή Ημέρα του αριθμού 112
μικρογραφία|Αεροδρόμιο της Στουτγκάρδης (Γερμανία): Μαθητές των μουσικών σχολών Leinfelden-Echterdingen, Schönbuch και Stuttgart (Στουτγάρδη) παίζουν τον ευρωπαϊκό ύμνο με την ευκαιρία της Ευρωπαϊκής Ημέρας 112 στις 11 Φεβρουαρίου 2014. μικρογραφία|Edelgard Huber von Gersdorff, 112 ετών, ήταν επίτιμη προσκεκλημένη της εκστρατείας "One Europe - one number!", η οποία στοχεύει στην ενημέρωση και ευαισθητοποίηση για τη χρήση του ευρωπαϊκού αριθμού έκτακτης ανάγκης 112.
Η Ευρωπαϊκή Ημέρα του αριθμού 112, καθιερώθηκε να εορτάζεται κάθε χρόνο στις 11 Φεβρουαρίου σε όλη την Ευρώπη. Ο αριθμός 112 καθιερώθηκε από την Ευρωπαϊκή Ένωση και αποσκοπεί στην προώθηση της ύπαρξης και της κατάλληλης χρήσης του, ως πανευρωπαϊκού αριθμού έκτακτης ανάγκης.
Η πανευρωπαϊκή κλήση έκτακτης ανάγκης
Ο πανευρωπαϊκός αριθμός τηλεφώνου έκτακτης ανάγκης 112 συστάθηκε το 1991 προκειμένου να καταστεί διαθέσιμη μια κοινή κλήση έκτακτης ανάγκης σε κάθε κράτος μέλος της Ευρωπαϊκής Ένωσης. Σε ορισμένες χώρες της ΕΕ υπάρχουν επιπλέον εθνικοί αριθμοί τηλεφώνου έκτακτης ανάγκης. Από τον Δεκέμβριο του 2008, οι κλήσεις στις υπηρεσίες έκτακτης ανάγκης παρέχονται δωρεάν από όλα τα σταθερά και κινητά δίκτυα εντός της ΕΕ, με ένα κοινό αριθμό τηλεφώνου τον 112. Λόγω της αυξανόμενης χρήσης του 112 ως ευρωπαϊκού αριθμού έκτακτης ανάγκης, ο αριθμός αυτός γίνεται για την Ευρωπαϊκή Ένωση ένα κοινό σημείο βοήθειας και υποστήριξης.
Προέλευση
Το Ευρωπαϊκό Κοινοβούλιο, το Συμβούλιο της Ευρωπαϊκής Ένωσης και η Ευρωπαϊκή Επιτροπή υπέγραψαν τριμερή σύμβαση το 2009 με σκοπό την καθιέρωση της ετήσιας ευρωπαϊκής ημέρας του 112. Η καθιέρωση αυτή προωθεί την ενημέρωση για τη διάδοση και τα πλεονεκτήματα της ευρωπαϊκής κλήσης έκτακτης ανάγκης  112. Επέλεξαν την 11η Φεβρουαρίου καθώς η ημερομηνία περιλαμβάνει τον αριθμό τηλεφώνου (11.2). Η ιδέα της αφιέρωσης μιας συγκεκριμένης ημέρας στην ευρωπαϊκή κλήση έκτακτης ανάγκης συζητήθηκε για πρώτη φορά στο Ευρωπαϊκό Κοινοβούλιο το 2007 στο πλαίσιο της προετοιμασίας της Δήλωσης του Ευρωπαϊκού Κοινοβουλίου σχετικά με τον ευρωπαϊκό αριθμό κλήσης έκτακτης ανάγκης 112. Η συνολική αναγκαιότητα αύξησης του επιπέδου ενημέρωσης για τον ευρωπαϊκό αριθμό έκτακτης ανάγκης επιβεβαιώθηκε στο τεύχος 228 του Ευρωβαρόμετρου τον Φεβρουάριο του 2008: Μόνο το 22% όλων των ερωτηθέντων, κατά μέσο όρο στην ΕΕ, γνώριζε ότι ο αριθμός τηλεφώνου έκτακτης ανάγκης 112 είναι σε ισχύ και διαθέσιμος για ολόκληρη την Ευρωπαϊκή Ένωση. Μόνο το 4% στην Ελλάδα γνώριζε αυτό το γεγονός. Αυτή η εντύπωση επιβεβαιώθηκε περαιτέρω το 2009 (μέσος όρος ΕΕ 24%, Ελλάδα 4%) και το 2010 (μέσος όρος ΕΕ 25%, Ελλάδα 7%).
Παραπομπές
Κατηγορία:Ευρωπαϊκή Ένωση
Λέων Ε΄
Ο Λέων Ε΄ ο Αρμένιος (775 - 25 Δεκεμβρίου 820) ήταν Βυζαντινός αυτοκράτορας από το 813 έως το 820.
Πρώιμα χρόνια
Ο Λέων γεννήθηκε στην Αρμενία και ήταν γιος του αρμενικής (κατά το Συνεχιστή του Θεοφάνους, και «ασσυριακής») καταγωγής πατρικίου Βάρδα. Υπηρέτησε στην προσωπική φρουρά του πατρικίου και στρατηγού του Θέματος των Ανατολικών Βαρδάνη, του αποκαλούμενου Τούρκου, μαζί με τον μέλλοντα αυτοκράτορα Μιχαήλ και τον μέλλοντα στασιαστή Θωμά τον Σλάβο. Όταν ο Βαρδάνης στασίασε το 803 κατά του αυτοκράτορα Νικηφόρου Α', ο Λέων και ο Μιχαήλ τον εγκατέλειψαν. Ο αυτοκράτορας αντάμειψε τον Λέοντα με ένα αρχοντικό στην Κωνσταντινούπολη και το αξίωμα του κόμη των φοιδεράτων. Ο Λέων διακρίθηκε στους κατά των Αράβων αγώνες αλλά μια ήττα που προκλήθηκε από αμέλειά του όταν ήταν υποστράτηγος του Θέματος των Ανατολικών και η απώλεια του στρατιωτικού ταμείου του στοίχισαν καθαίρεση, ξυλοδαρμό, κούρεμα και εξορία.
Το 811, μετά την καταστροφική ήττα του βυζαντινού στρατού από τους Βουλγάρους του Κρούμου στη Μάχη της Πλίσκας και το θάνατο του Νικηφόρου Α', ο νέος αυτοκράτορας Μιχαήλ Α' Ραγκαβές ανακάλεσε τον Λέοντα από την εξορία και τον αναγόρευσε στρατηγό του Θέματος των Ανατολικών. Ο Λέων ήταν ήδη φίλος του Μιχαήλ πριν ο δεύτερος γίνει αυτοκράτορας αλλά έχει διατυπωθεί και η υποψία ότι η γυναίκα του Λέοντα ήταν ερωμένη του αυτοκράτορα.
Ως στρατηγός των Ανατολικών, Ο Λέων καταδίωξε, σύμφωνα με την τότε πολιτική του Μιχαήλ Α', τους αιρετικούς Παυλικιανούς και Αθίγγανους.
Άνοδος στην εξουσία
Το 813, ο αυτοκράτορας Μιχαήλ Α' ανέλαβε, καθυστερημένα, δράση εναντίον των Βουλγάρων του Κρούμου οι οποίοι συνέχιζαν να λεηλατούν τη Θράκη και κατέλαβαν τη Μεσημβρία. Στο μεγάλο εκστρατευτικό σώμα που συγκέντρωσε, συμμετείχαν και δυνάμεις του μικρασιατικού θεματικού στρατού υπό τον Λέοντα Αρμένιο. Όμως ο Μιχαήλ, ακόμη μια φορά, επέδειξε αδράνεια καθυστερώντας αδικαιολόγητα να επιτεθεί εναντίον των Βουλγάρων. Τελικά, αυτοί εισέβαλλαν πάλι στη Θράκη και πλησίασαν το στρατό του ο οποίος είχε στρατοπεδεύσει κοντά στην Αδριανούπολη. Η συνεχής αναβλητικότητα του αυτοκράτορα επέτεινε την πτώση του ηθικού του βυζαντινού στρατού. Όταν τελικά, στη Βερσινικία, άρχισε η σύγκρουση, ολόκληρα σώματα του βυζαντινού στρατού τράπηκαν σε φυγή κατά την πρώτη συμπλοκή και η ήττα ήταν ξανά ολοκληρωτική για την αυτοκρατορία. Κάποιες βυζαντινές πηγές κάνουν λόγο για εσκεμμένη φυγή του Λέοντα, με σκοπό να ηττηθεί ο αυτοκράτορας και να καταλάβει αυτός το θρόνο, άλλοι όμως τον αθωώνουν από αυτή τη βαριά κατηγορία. Το γεγονός ότι υπάρχουν χρονογράφοι (εικονόφιλοι βέβαια) που αμφιβάλλουν για την εκδοχή της προδοσίας οδηγεί στο συμπέρασμα ότι έπρόκειτο για προσπάθεια σπίλωσης του Λέοντα λόγω της εικονομαχικής πολιτικής του. Είναι χαρακτηριστικό ότι μέχρι και σήμερα οι ιστορικοί δεν μπορούν να συμφωνήσουν στο αν πράγματι ο Λέοντας, ενεργώντας κατ' αυτό τον τρόπο, από πρόθεση πρόδωσε τον αυτοκράτορά του. Έτσι, άλλοι στηρίζουν την εκδοχή της εγκληματικής αμέλειας ή προδοσίας και άλλοι δίνουν βάρος στο χαμηλό ηθικό και την ελλειπή εκπαίδευση των βιαστικά στρατολογημένων νεοσύλλεκτων από τα μικρασιατικά θέματα, απορρίπτοντας την εκδοχή της προδοσίας ως προπαγάνδα των εικονόφιλων.
Μετά την ολοκληρωτική ήττα του αυτοκρατορικού στρατού, ο Κρούμος ήταν πια ελεύθερος να λεηλατεί ολόκληρη τη Θράκη, φτάνοντας μέχρι την Κωνσταντινούπολη. Τα εναπομείναντα στην Αδριανούπολη σώματα του στρατού στασίασαν και προκάλεσαν την παραίτηση του Μιχαήλ Α', ως υπευθύνου της καταστροφής. Μετά από επανειλημμένες παρακλήσεις στρατού και φίλων, και τη σύμφωνη γνώμη του παραιτηθέντα αυτοκράτορα Μιχαήλ, και παρά τους αρχικούς (και, κατά μία άποψη, σκηνοθετημένους ) δισταγμούς, ο Λέων δέχτηκε το αξίωμα. Στη συνέχεια, έστειλε επιστολή στον Πατριάρχη Νικηφόρο, καθησυχάζοντας τις ανησυχίες του τελευταίου για πιθανή αναβίωση της εικονομαχίας. Έτσι, στις 11 Ιουλίου 813, στέφθηκε αυτοκράτορας ως Λέων Ε' από τον πατριάρχη Νικηφόρο, με τη συγκατάθεση του ανώτερου κλήρου και των εικονοφίλων. Ο Μιχαήλ και τα αρσενικά παιδιά, τα οποία λέγεται ότι ευνουχίστηκαν για να μη μπορούν, μελλοντικά, να προβάλλουν ως ανταπαιτητές του θρόνου, κλείστηκαν σε μοναστήρι.
Αντιμετώπιση των Βουλγάρων και άλλες στρατιωτικές επιτυχίες
Οι Βούλγαροι του Κρούμου συνεχίζοντας τις επιδρομές τους στα ανυπεράσπιστα πλέον εδάφη της αυτοκρατορίας, έφθασαν με πολύ στρατό έξω από τα τείχη της Κωνσταντινούπολης στις 17 Ιουλίου του 813. Εκεί, μπροστά στους βυζαντινούς οι οποίοι παρακολουθούσαν μέσα από τα τείχη, ανήμποροι να αντιδράσουν, θυσίασε ανθρώπους και ζώα. Είναι φανερό ότι, μετά τις δύο διαδοχικές συντριπτικές ήττες των αυτοκρατορικών δυνάμεων στην Πλίσκα και τη Βερσινικία, ο Λέων δεν είχε τη δυνατότητα συγκρότησης νέου αξιόμαχου στρατεύματος. Αλλά και ο Κρούμος σύντομα κατάλαβε πως δεν μπορούσε να καταλάβει την Κωνσταντινούπολη και πρότεινε διαπραγματεύσεις ζητώντας να αποχωρήσει έναντι αδρής εισφοράς. Ο Λέων προσποιήθηκε πως δέχεται να συναντηθεί με τον Κρούμο, με σκοπό τις διαπραγματεύσεις, σχεδίαζε όμως να τον παγιδέψει και να τον σκοτώσει. Η συνάντηση έγινε έξω από την πύλη των Βλαχερνών, όπου όμως από την προηγούμενη νύχτα είχαν κρυφτεί τρεις βυζαντινοί ένοπλοι με διαταγή να σκοτώσουν τον Κρούμο μόλις δοθεί το σύνθημα. Τελικά, η παγίδα απέτυχε και ο Κρούμος, έξαλλος με την παρασπονδία των βυζαντινών, κατέστρεψε με μανία τα προάστια της Κωνσταντινούπολης, τη Σηλυβρία, την Ηράκλεια, τη Ραιδεστό και άλλα μικρότερα φρούρια της ανατολικής Θράκης. Στη συνέχεια κατέλαβε την Αδριανούπολη και μετέφερε τους 12.000 κατοίκους της (κατ' άλλη εκδοχή, 40.000) πέραν του Δούναβη.
Το 814, ο Κρούμος επέστρεψε στη θράκη καταλαμβάνοντας την Αρκαδιούπολη και άλλες θρακικές πόλεις και οργάνωσε την πρώην βυζαντινή επαρχία ως τμήμα πλέον του κράτους του. Στη συνέχεια άρχισε σοβαρές προετοιμασίες με σκοπό να καταλάβει την Κωνσταντινούπολη. Οι προετοιμασίες περιλάμβαναν την κατασκευή μεγάλου αριθμού πολιορκητικών μηχανών τις οποίες θα έσερναν χιλιάδες βόδια. Η σειρά των γεγονότων που ακολούθησαν δεν είναι βέβαια. Το μόνο σίγουρο είναι ότι ο Κρούμος πέθανε ξαφνικά και πως ο Λέων, επί κεφαλής του ανασυγκροτημένου στρατού του, πέτυχε, μετά από στρατήγημα, μεγάλη νίκη εναντίον των Βουλγάρων στη Μεσημβρία, την άνοιξη του 814. Άλλοι υποθέτουν πως ο Βούλγαρος αρχηγός πέθανε από τα τραύματά του, αρκετό διάστημα μετά τη μάχη αυτή, και ενώ ετοιμαζόταν για να πολιορκήσει τη βυζαντινή πρωτεύουσα. ενώ κάποιες πηγές αναφέρουν ότι ο Κρούμος απαγχονίστηκε από τους υπηκόους του.
Το βέβαιο είναι πως, με το θάνατο του Κρούμου και τη βουλγαρική ήττα στη Μεσημβρία, τα δύο αντίπαλα μέρη συμφώνησαν επιτέλους στους όρους της ειρήνης η οποία θα ήταν τριακονταετής και επανέφερε τα σύνορα των δύο κρατών στην κατάσταση που βρισκόταν το 780. Επί 75 έτη οι Βούλγαροι δεν ενόχλησαν την αυτοκρατορία.
Το 817, ο Λέων, βλέποντας το αραβικό Χαλιφάτο των Αββασιδών να σπαράσσεται από εσωτερικές έριδες, έστειλε στόλο σε επιδρομή εναντίον των αιγυπτιακών παραλίων και ανακατέλαβε ένα συνοριακό φρούριο στη Μικρά Ασία. Επίσης δημιούργησε στον Πόντο το Θέμα της Παφλαγονίας στα δυτικά και το δουκάτο της Χαλδίας στα ανατολικά, με σκοπό την καλύτερη άμυνα των ποντιακών παραλίων από τις επιδρομές των πρωτοεμφανιζόμενων τότε Βίκινγκ-Ρως. Ήταν φανερό πια πως η βασιλεία του Λέοντα ήταν επιτυχής και ότι άρχισε να παίρνει με το μέρος του ακόμη και εικονόφιλους.
Αναβίωση της εικονομαχικής μεταρρύθμισης
thumb|right|200px|[[Φόλλις με τη μορφή του Λέοντα Ε΄. Επιγρ.: LEON. Συρακούσες.]] Εξασφαλίζοντας την αυτοκρατορία από τον εξωτερικό κίνδυνο, ο Λέων Ε' άρχισε να εφαρμόζει το μεταρρυθμιστικό και εικονομαχικό πρόγραμμα των Ισαύρων, γνωρίζοντας ότι πολλοί πίστευαν ότι η εικονομαχία ήταν συνδεδεμένη με την επιτυχία του στρατού και την βελτίωση του κράτους. Αποφάσισε λοιπόν να επαναφέρει το ζήτημα της εικονομαχίας προκαλώντας την αντίδραση του Πατριάρχη Νικηφόρου, ο οποίος επέμενε ότι η εικονομαχία είχε καταδικαστεί με την Ζ΄ Οικουμενική Σύνοδο. Η διαμάχη, οξυνόμενη από την δράση του εικονόφιλου μοναχού Θεόδωρου Στουδίτη προκάλεσε ατμόσφαιρα μίσους και αδιαλλαξίας που οδήγησε στην απομάκρυνση του Νικηφόρου και την τοποθέτηση το 815, του Θεόδοτου στον πατριαρχικό Θρόνο. Ο νέος Πατριάρχης κάλεσε αμέσως Εκκλησιαστική Σύνοδο στην Αγία Σοφία η οποία επανέφερε πάλι της εικονομαχικές αποφάσεις της Συνόδου του 754 και καταδίκασε την εικονολατρεία. Οι εικόνες έπρεπε και πάλι να απομακρυνθούν από τις Εκκλησίες. Η αναζωπύρωση της εικονομαχίας οδήγησε σε διωγμούς και φυλακίσεις των εικονόφιλων. Ο Θεόδωρος Στουδίτης εξορίστηκε και οι επίσκοποι που διαφωνούσαν αφορίστηκαν.
Δολοφονία του Λέοντα Ε'
Ο παλιός συναγωνιστής του Λέοντα κατά την στάση του Βερδάνη Μιχαήλ οργάνωσε συνωμοσία κατά του αυτοκράτορα, αποκαλύφθηκε όμως, καταδικάστηκε σε θάνατο και φυλακίστηκε στο παλάτι. Αλλά τα χαράματα των Χριστουγέννων του 820 οι υπόλοιποι συνωμότες, μεταμφιεσμένοι σε μοναχούς, μπήκαν κρυφά στην εκκλησία του παλατιού όπου έψελνε ο αυτοκράτορας και του επιτέθηκαν με μαχαίρια και σπαθιά. Ο Λέων αμύνθηκε με ένα μεγάλο βαρύ σταυρό. Οι δολοφόνοι όμως ήταν πολλοί και τελικά τον σκότωσαν. Στην συνέχεια απελευθέρωσαν τον Μιχαήλ και τον ανακήρυξαν αυτοκράτορα σαν Μιχαήλ Β' και εξόρισαν την οικογένεια του Λέοντα στο νησί Πρώτη.
Κρίνοντας τον Λέοντα, θα μπορούσε να ειπωθεί ότι η βασιλεία του χαρακτηρίστηκε από σημαντικές επιτυχίες, σε μια πολύ δύσκολη εποχή για την αυτοκρατορία. Είναι χαρακτηριστικό ότι τις ικανότητές του στη διαχείριση των υποθέσεων του κράτους παραδέχτηκαν ακόμη και άσπονδοι εχθροί του όπως ο πατριάρχης Νικηφόρος:
Εξωτερικοί σύνδεσμοι
Κατηγορία:Βυζαντινοί Αυτοκράτορες Κατηγορία:Εικονομαχία Κατηγορία:Ασσύριοι Κατηγορία:Κυβερνήτες του Θέματος Ανατολικών Κατηγορία:Βυζαντινοί του 8ου αιώνα Κατηγορία:Κόμητες των φοιδεράτων
Κρητικά Πάτρας
Τα Κρητικά είναι συνοικία της Πάτρας.
Οι πρώτοι κάτοικοι της περιοχής ήταν από την Κρήτη, εξ ου και η ονομασία της. Κατά την κρητική επανάσταση του 1866 πολλοί Κρητικοί πρόσφυγες ήρθαν στην Πάτρα και εγκαταστάθηκαν στην περιοχή δίπλα στο κάστρο, όπου τότε ήταν έρημη. Το 1880 ίδρυσαν το Σύλλογο Κρητών Πάτρας "Το Αρκάδιον", τον παλιότερο σύλλογο Κρητών στην Ελλάδα. Ένα δεύτερο κύμα Κρητικών προσφύγων ήρθε και εγκαταστάθηκε στην περιοχή το 1896. Κρήτες από την Πάτρα συγκρότησαν στρατιωτικά σώματα και πολέμησαν στην Κρήτη το 1882 και το 1892.
Πηγές
Κατηγορία:Συνοικίες της Πάτρας
Σικάγο (ταινία)
Σικάγο (Chicago) είναι ο τίτλος ταινίας μιούζικαλ του 2002. Έκανε πρεμιέρα στο Σικάγο στις 27 Δεκεμβρίου 2002 και στις υπόλοιπες πόλεις της Αμερικής στις 24 Ιανουαρίου 2003. Στην Ελλάδα η ταινία έκανε πρεμιέρα στις 21 Φεβρουαρίου 2003. Η ταινία αποτελεί μια διασκευή του θεατρικού ομώνυμου μιούζικαλ που σκηνοθετήθηκε από τον Ρομπ Μάρσαλ, ενώ η διασκευή για την μεγάλη οθόνη έγινε από τον Μπιλ Κόντον. Το Chicago βραβεύτηκε με έξι βραβεία Όσκαρ (Καλύτερης Ταινίας, Καλύτερης Β' Γυναικείας Ερμηνείας, Καλύτερου Ήχου, Καλύτερο Μοντάζ, Καλύτερα Κοστούμια, Καλύτερα Σκηνικά) και τρεις Χρυσές Σφαίρες (Καλύτερης Ταινίας - Κωμωδία ή Μιούζικαλ, Καλύτερη Α' Γυναικεία Ερμηνεία - Κωμωδία ή Μιούζικαλ για τη Ρενέ Ζελβέγκερ και Καλύτερη Α' Αντρική Ερμηνεία - Κωμωδία ή Μιούζικαλ για τον Ρίτσαρντ Γκιρ). Οι παγκόσμιες εισπράξεις της ταινίας έφτασαν τα 306,403,013 δολάρια.
Περίληψη
Η ταινία επικεντρώνεται γύρω από τις ιστορίες της Βίλμα Κέλυ (Velma Kelly) και της Ρόξυ Χαρτ(Roxie Hart), που είχαν καταδικαστεί με τη θανατική ποινή για φόνο, στο Σικάγο της δεκαετίας του 1920. Η Βίλμα, που είναι επαγγελματίας χορεύτρια, και η Ρόξυ, μια νοικοκυρά που θέλει να γίνει σταρ, παλεύουν για τη δόξα που θα τις κρατήσει μακριά από τη θηλιά. Στην ταινία πρωταγωνιστούν οι Κάθριν Ζέτα-Τζόουνς, Ρενέ Ζελβέγκερ, Ρίτσαρντ Γκιρ, Κουίν Λατίφα, Τζον Σ. Ρέιλλυ και Λούσι Λιου.
Εξωτερικοί σύνδεσμοι
Σικάγο Κατηγορία:Όσκαρ Καλύτερης Ταινίας Κατηγορία:Ταινίες του 2002 Κατηγορία:Ταινίες παραγωγής Miramax Films Κατηγορία:Αγγλόφωνες ταινίες Κατηγορία:Αμερικανικές δραματικές κωμικές ταινίες Κατηγορία:Ταινίες με θέμα τον θάνατο Κατηγορία:Ταινίες με ηθοποιό που κέρδισε Όσκαρ Β΄ Γυναικείου Ρόλου Κατηγορία:Αμερικανικές μουσικές δραματικές ταινίες Κατηγορία:Ταινίες που κέρδισαν Όσκαρ Καλύτερου Επεξεργασμένου Ήχου Κατηγορία:Ταινίες των οποίων ο καλλιτεχνικός διευθυντής κέρδισε Όσκαρ Καλύτερης Καλλιτεχνικής Διεύθυνσης Κατηγορία:Αμερικανικές σατιρικές ταινίες Κατηγορία:Αμερικανικές μουσικές κωμικές ταινίες Κατηγορία:Ταινίες που κέρδισαν Όσκαρ Καλύτερης Ενδυματολογίας
Δια Ταύτα
Το Δια Ταύτα είναι μια ελληνική κωμική τηλεοπτική σειρά 12 αυτοτελών επεισοδίων, συμπαραγωγής OTE TV και Alpha TV. Προβλήθηκε αρχικά από το συνδρομητικό κανάλι OTE TV, μέσα στη σεζόν 2013-2014, και τους πρώτους μήνες του 2014 από τον τηλεοπτικό σταθμό Alpha TV. Το σενάριο της σειράς είναι των Λάκη Λαζόπουλου, Μαρίας Γεωργιάδου, Πάνου Έξαρχου, Έλενας Σολωμού, Κωστή Παπαδόπουλου, Νίκου Σταθόπουλου και Βίκυς Κουκούτση, ενώ η σκηνοθεσία του Δημήτρη Σταματόπουλου.
Το όνομα της σειράς είναι εμπνευσμένο από την ομώνυμη φράση που χρησιμοποιούν οι δικηγόροι στα δικόγραφα και οι δικαστές στο τέλος των αποφάσεων που εκδίδουν για να ανακοινώσουν την τελική ετυμηγορία.
Το τραγούδι τίτλων της σειράς φέρει τον ομώνυμο τίτλο, "Δια Ταύτα", και το ερμηνεύει ο Γιώργος Μαργαρίτης. Τη μουσική έγραψε ο Σταμάτης Κραουνάκης, ενώ τους στίχους ο Λάκης Λαζόπουλος.
Επισκόπηση
Η σειρά αποτελείται από δώδεκα αυτοτελή επεισόδια. Δώδεκα διαφορετικές ιστορίες, με διαφορετικούς χαρακτήρες κάθε φορά, οι οποίες διαδραματίζονται κυρίως στην αίθουσα ενός δικαστηρίου. Ο βασικός ήρωας κάθε επεισοδίου συλλαμβάνεται από την αστυνομία για κάποιο παράπτωμα που έχει κάνει ή...δεν έχει κάνει και προσπαθεί να αποδείξει την αθωότητά του μπροστά στον πρόεδρο και τα άλλα μέλη του δικαστηρίου.
Ο Λάκης Λαζόπουλος "δανείζεται" χαρακτήρες από τους "Δέκα Μικρούς Μήτσους", τους οποίους ο ίδιος δημιούργησε, για να φτιάξει κάποιες από τις ιστορίες της σειράς, με τον Αστυνόμο Μήτσο Φευγουλέα να συμμετέχει σε κάθε επεισόδιο.
Παρουσίαση και προβολή
Η σειρά έκανε πρεμιέρα πρώτα στο συνδρομητικό κανάλι OTE TV, το οποίο είναι συμπαραγωγός της σειράς, στις 4 Νοεμβρίου 2013. Πριν την πρεμιέρα στο κανάλι, το ίδιο το κανάλι διοργάνωσε στις 20 Οκτωβρίου 2013 την προβολή ενός επεισοδίου (Η μαύρη υπηρέτρια) αποκλειστικά για τους συνδρομητές του στα Village Cinemas του The Mall Athens στο Μαρούσι.
Στις 30 Ιανουαρίου 2014 έγινε συνέντευξη τύπου για τη σειρά στη Στέγη Γραμμάτων και Τεχνών με αφορμή την πρεμιέρα που έγινε στον Alpha TV στις 12 Φεβρουαρίου 2014. Στη συνέντευξη τύπου ο Λαζόπουλος είπε για τη σειρά: "Ήθελα να κάνω κάτι καινούριο. Το "Δια Ταύτα" είναι μια νέα φόρμα κωμωδίας που μπορούν να γράψουν πολλοί συγγραφείς και στο μέλλον μπορούν να χωρέσουν πάρα πολλές ιστορίες, όχι κατ' ανάγκη δικές μου. Ήθελα να δοκιμάσω κάποιους παλιούς και κάποιους νέους χαρακτήρες σε μία ιστορία που να έχει αρχή, μέση και τέλος και να μην είναι αποσπασματικά τα επεισόδια όπως στους "Δέκα Μικρούς Μήτσους". Δεν είναι σατιρική σειρά, ακολουθεί καθαρά τους κανόνες της κωμωδίας, δεν εμπλέκεται με την άμεση επικαιρότητα."
Συντελεστές
Το σενάριο στα έξι από τα δώδεκα επεισόδια υπογράφει ο ίδιος ο Λαζόπουλος, ενώ τα άλλα έξι επεισόδια υπογράφουν οι Μαρία Γεωργιάδου, Πάνος Έξαρχος, Έλενα Σολωμού, Κωστής Παπαδόπουλος, Νίκος Σταθόπουλος και Βίκυ Κουκούτση. Τη σειρά σκηνοθετεί ο Δημήτρης Σταματόπουλος.
Εκτός από τον Λαζόπουλο, ο οποίος εμφανίζεται σε όλα τα επεισόδια της σειράς σε διαφορετικούς ρόλους, σε όλα τα επεισόδια επίσης εμφανίζονται οι ηθοποιοί:
Καταξιωμένοι ηθοποιοί εμφανίζονται σε πρωταγωνιστικούς ρόλους σε κάθε επεισόδιο για να συμπληρώσουν την ιστορία του εκάστοτε επεισοδίου όπως οι Γιάννης Μπέζος, Βασίλης Χαραλαμπόπουλος, Βλαδίμηρος Κυριακίδης, Παναγιώτα Βλαντή, Ελένη Γερασιμίδου, Μπέσυ Μάλφα, Σμαράγδα Καρύδη και πολλοί άλλοι, ενώ έκτακτες εμφανίσεις κάνουν οι Σταμάτης Γαρδέλης, Τάκης Ζαχαράτος, Τρύφωνας Σαμαράς, Λάκης Γαβαλάς και άλλοι.
Πίσω έχει η χήρα την ουρά
Το επεισόδιο "Πίσω έχει η χήρα την ουρά" απετέλεσε το πρώτο επεισόδιο που προβλήθηκε από τον Alpha TV στις 12 Φεβρουαρίου 2014, στις 21:00.
Η σύζυγος του Συνταγματάρχη (Μπέσυ Μάλφα) πιάνει στα πράσα τον Συνταγματάρχη (Γιάννης Μπέζος) με τη γειτόνισσά τους χήρα Μήτση (Λάκης Λαζόπουλος) στο κρεβάτι. Οι δυο τους συλλαμβάνονται και οδηγούνται στο αυτόφωρο, όπου η χήρα Μήτση προσπαθεί να πείσει τον ανακριτή Φευγουλέα (Λάκης Λαζόπουλος) ότι με τον Συνταγματάρχη δεν έγινε τίποτα το πονηρό και ότι απλά οι δυο τους συζητούσαν ξαπλωμένοι για το Συμπόσιο του Πλάτωνα. Μάταια όμως μιας και ο Συνταγματάρχης δεν επιβεβαιώνει την ιστορία της αλλά ότι παρασύρθηκε από την χήρα. Αυτό έχει ως αποτέλεσμα η υπόθεση να καταλήξει στην αίθουσα του δικαστηρίου.
Πριν το δικαστήριο, Κώστας και Αντιγόνη συζητούν και αποκαλύπτεται ότι το όλο σκηνικό της μοιχείας είναι στημένο από την Αντιγόνη για να φάνε τα λεφτά της χήρας. Εν τω μεταξύ, ο γιος του Συνταγματάρχη (Νικόλας Μακρής) που τα έχει με το γιο της χήρας Μήτση, Σπύρο (Χρήστος Χατζηπαναγιώτης), του λέει ότι άκουσε τους γονείς του που συζητούσαν και ότι η μητέρα του το έστησε όλο αυτό για να φάνε τα λεφτά της δικιάς του μητέρας.
Χήρα Μήτση και Συνταγματάρχης συζητούν πριν τη δίκη και ο Συνταγματάρχης εκμεταλλεύεται την ευκαιρία και ζητάει χρήματα από τη χήρα ώστε η Αντιγόνη να αποσύρει τη μήνυση και οι δυο τους να μην γίνουν θέμα στα κανάλια και τις εφημερίδες, αλλά και η ίδια να μη χάσει τη σύνταξη του συχωρεμένου, που είχε βάλει ως όρο στη διαθήκη του να της κοπεί αν κάνει σχέση με άλλον άντρα. Η χήρα συμφωνεί αλλά όταν ο Σπύρος καταφτάνει αποκαλύπτοντάς της τη σκευωρία αλλά και ότι τα έχει με το γιο του Συνταγματάρχη, αποφασίζει να εκδικηθεί με τον δικό της τρόπο αφού όμως πρώτα αθωωθεί από το δικαστήριο.
Αριστερός σε 4 ώρες
Σενάριο: Λάκης Λαζόπουλος Σκηνοθεσία: Δημήτρης Σταματόπουλος
Ο Τζίμης (Λάκης Λαζόπουλος) συλλαμβάνεται τυχαία σε μια πορεία έχοντας στην κατοχή του ένα σακίδιο με δύο μολότωφ και φορώντας κουκούλα και οδηγείται στο κρατητήριο. Οι αστυνομικοί τον οδηγούν στο κελί καθώς προσπαθεί να τους εξηγήσει ότι δεν είναι αναρχικός και ότι τυχαία βρέθηκε στο Πολυτεχνείο αλλά μάταια. Μόνος στο κελί μαζί με άλλους τρεις αναρχικούς (Βασιλική Τρουφάκου, Κωνσταντίνος Γαβαλάς και Γιάννης Διαμαντής) που συνελήφθησαν στην ίδια πορεία, ο Τζίμης προσποιείται ότι είναι κι αυτός αναρχικός για να γλιτώσει.
Ο πατέρας του Τζίμη, Νίκος Καρακώστας (Μάνος Βακούσης), ενημερώνεται για τη σύλληψή του και φοβούμενος ότι ο γιος του θα μιλήσει για τα μαύρα λεφτά που βγάζει, τρέχει στο τμήμα για να μάθει τι έγινε και να φροντίσει να τον αφήσουν ελεύθερο πριν μιλήσει. Εν τω μεταξύ, ο Τζίμης ζητάει να μείνει μόνος με τον δικηγόρο (Γιάννης Δρακόπουλος) των τριών άλλων αναρχικών, ώστε να του πει την αλήθεια για το πώς βρέθηκε στην πορεία και να ζητήσει τη βοήθειά του.
Ο δικηγόρος, ακούγοντας την ιστορία του, του λέει ότι ο μόνος τρόπος για να γλιτώσει είναι να πει ότι είναι αναρχικός και ότι βρέθηκε στο Πολυτεχνείο λόγω ιδεολογίας. Ο Τζίμης όμως δεν γνωρίζει τίποτα για την αριστερή ιδεολογία κι έτσι ο δικηγόρος τον οδηγεί στα άλλα τρία παιδιά για να τον βοηθήσουν. Με μόνο τέσσερις ώρες μέχρι τη δίκη, ο Τζίμης προσπαθεί να μάθει όσα περισσότερα μπορεί και να κάνει ό,τι καλύτερο μπορεί όχι μόνο για να γλιτώσει πια αλλά και γιατί ερωτεύτηκε την Μύριαμ, την αναρχική που συνελήφθη στην ίδια πορεία, και θέλει να της αποδείξει ότι μπορεί να αλλάξει για χάρη της.
Εδώ παπάς, εκεί παπάς...παντού παπάς
Το επεισόδιο "Εδώ παπάς, εκεί παπάς...παντού παπάς" απετέλεσε το τρίτο επεισόδιο που προβλήθηκε από τον Alpha TV στις 26 Φεβρουαρίου 2014 στις 21:00.
Σενάριο: Λάκης Λαζόπουλος Σκηνοθεσία: Δημήτρης Σταματόπουλος
Ο Διάκος (Γεράσιμος Γεννατάς) κατηγορεί τον Ιερέα (Βλαδίμηρος Κυριακίδης) της εκκλησίας όπου λειτουργούν ότι εμπλέκεται σε άσεμνες πράξεις οι οποίες δεν αρμόζουν σε έναν άνθρωπο του Θεού. Η υπόθεση φτάνει στο δικαστήριο, όπου ο Διάκος καταθέτει ότι μαγνητοσκόπησε τον Ιερέα με μια κρυφή κάμερα σε περιπτύξεις με τον γιο του Δημάρχου (Δημήτρης Γκουτζαμάνης) και περιγράφει στον Πρόεδρο (Κώστας Κόκλας) και στα υπόλοιπα μέλη του Δικαστηρίου το τι ακριβώς είδε.
Ο Δήμαρχος (Λάκης Λαζόπουλος) στην κατάθεσή του ισχυρίζεται ότι στο βίντεο δεν είναι ο γιος του αλλά κάποιος άλλος νεαρός που μοιάζει στο γιο του και ότι ο Ιερέας τελούσε εξορκισμό κι όχι κάτι άσεμνο. Ο Διάκος ζητάει να έρθει να καταθέσει ως μάρτυρας και η σύζυγος του Δημάρχου, η οποία επίσης είδε το βίντεο, για να λάμψει η αλήθεια. Η συνεδρίαση διακόπτεται και στο γραφείο των δικηγόρων, ο Δήμαρχος ρίχνει το φταίξιμο για όλα αυτά στον Ιερέα γιατί δεν μπορεί να συγκρατηθεί και προσπαθούν να βρουν ένα τρόπο να καλύψουν την αλήθεια.
Η σύζυγος του Δημάρχου (Παναγιώτα Βλαντή) καταφτάνει ως μάρτυρας, η οποία επιβεβαιώνει την κατάθεση του Δημάρχου ότι ο Ιερέας τελούσε εξορκισμό στον νεαρό, ο οποίος δεν ήταν ο γιος της αλλά ένας φίλος του γιου της. Ο νεαρός εκμυστηρεύτηκε στον γιο της ότι διατηρεί δεσμό με τον Διάκο και ο Διάκος έστησε όλο αυτό για χάσει τη θέση του ο Ιερέας και να την πάρει αυτός. Η κατάθεση της κυρίας Δημάρχου κάνει έξαλλο τον Διάκο ο οποίος την κατηγορεί ότι ψεύδεται.
Τελευταίος μάρτυρας είναι ο ίδιος ο Ιερέας αλλά λίγο πριν την κατάθεσή του, Ιερέας, Δήμαρχος και Διάκος λαμβάνουν μηνύματα στο κινητό, τα οποία αφού τα διαβάζουν, συνεννοούνται με το βλέμμα ότι συμφωνούν σε κάτι. Κατά τη διάρκεια της κατάθεσης του Ιερέα, ο Ιερέας καταθέτει ότι δεν θύμωσε με την καταγγελία του Διάκου γιατί ο Διάκος έχει καταληφθεί από δαιμόνια τα οποία τον έκαναν να στραφεί εναντίον του και μπροστά στα μάτια του Δικαστηρίου, "εξορκίζει" τον Διάκο και η υπόθεση κλείνει.
Τη λύση του μυστηρίου για το πώς κατέληξαν όλοι σε συμφωνία και το τι έγραφαν τα μηνύματα, δίνεται στο τέλος του επεισοδίου από τον αστυνόμο Φευγουλέα (Λάκης Λαζόπουλος), ο οποίος κατάλαβε τι ακριβώς έγινε έπειτα από τη σύλληψη ενός κλέφτη κινητών.
Το αλβανικό έπος
Σενάριο: Νίκος Σταθόπουλος και Βίκυ Κουκούτση Σκηνοθεσία: Δημήτρης Σταματόπουλος
Ο Περίανδρος (Γεράσιμος Σκιαδαρέσης), μέλος εθνικιστικής οργάνωσης, και η Κλεμεντίνη (Ελένη Γερασιμίδου), μεσήλικη Αλβανίδα, συλλαμβάνονται από τις αρχές έπειτα από έναν καυγά που είχαν στην παραλία.
Στο δικαστήριο, η πλευρά του Περίανδρου υποστηρίζει ότι στην παραλία τον πλησίαζαν συνεχώς αλλοδαποί, γνωρίζοντας τις πεποιθήσεις του και θέλοντας να τον προκαλέσουν σε καυγά. Αντίθετα, η πλευρά της Κλεμεντίνης υποστηρίζει ότι κάτι τέτοιο δε συνέβη και ότι απλώς ο Κώστας (Τάσος Παλαντζίδης), σύζυγος της Κλεμεντίνης, πλησίασε τον Περίανδρο για μια φιλική κουβέντα σχετικά με το ποια είναι η πιο καλή παραλία. Ενώ οι δυο τους μιλούσαν, ο Περίανδρος άρχισε να φωνάζει και να επιτίθεται στον Κώστα και η Κλεμεντίνη παρενέβη για να βοηθήσει τον σύζυγό της.
Το μυστήριο για το γιατί όλοι οι μετανάστες πλησίαζαν τον Περίανδρο φιλικά δίνει η κατάθεση ενός τατουατζή, του Δημήτρη με το ψευδώνυμο Μουσταφάς (Νικόλας Μακρής), ο οποίος είχε ως πελάτη τον Περίανδρο.
Εν τω μεταξύ, ο Πρόεδρος (Κώστας Κόκλας) αναρωτιέται και προσπαθεί να καταλάβει γιατί η σύζυγός του τον απεκάλεσε Μουσταφά. Ο Πρόεδρος πιστεύει ότι το πρόβλημα λύνεται μετά από τηλεφωνική επικοινωνία με τη σύζυγό του, η οποία του εξηγεί ότι έτσι έλεγαν τον γάτο της, τον οποίο της θυμίζει. Τα πράγματα όμως δεν είναι όπως του τα λέει και ο Πρόεδρος επιστρέφει στην αρχική του ανησυχία όταν ο Τζίμης του δίνει την κάρτα του μαγαζιού του.
Της κυρίας το κάγκελο
Το επεισόδιο "Της κυρίας το κάγκελο" απετέλεσε το πέμπτο επεισόδιο που προβλήθηκε από τον Alpha TV στις 12 Μαρτίου 2014 στις 21:00.
Σενάριο: Μαρία Γεωργιάδου και Πάνος Έξαρχος Σκηνοθεσία: Δημήτρης Σταματόπουλος
Δύο ευυπόληπτες κυρίες της υψηλής κοινωνίας, οι Αλεξάνδρα Δεληγιάννη (Μαρία Γεωργιάδου) και Χριστίνα Χατζησταύρου (Παναγιώτα Βλαντή) συλλαμβάνονται με την κατηγορία της κλοπής. Κατά τη διάρκεια της ανάκρισης, η Αλεξάνδρα ισχυρίζεται ότι είναι κλεπτομανής και όταν βλέπει ότι αυτό μπορεί να βοηθήσει την υπόθεση υπέρ της, λέει στη Χριστίνα να ισχυριστεί το ίδιο, κάτι το οποίο κάνει.
Πρώτη, ξεκινάει η δίκη της Αλεξάνδρας, στην οποία έρχεται ως μάρτυρας υπεράσπισης και ο καταστηματάρχης, Χαρίλαος Σωτηριάδης (Αλέξανδρος Μυλωνάς), στο κατάστημα του οποίου έγιναν οι κλοπές. Εν τω μεταξύ, μια τρίτη κυρία, η Αναστασία Κομνηνού (Ευαγγελία Μουμούρη), συλλαμβάνεται επίσης για κλοπή την ίδια ώρα που στην τηλεόραση γίνεται λόγος για μια σπείρα ευυπόληπτων κυριών που σε συνεργασία με καταστηματάρχες, τους έκλεβαν για να εισπράξουν τα λεφτά από την ασφάλεια και μετά τα μοιράζονταν.
Κατά την ανάκριση της Αναστασίας, ο διοικητής Φευγουλέας (Λάκης Λαζόπουλος) δυσκολεύεται να πιστέψει ότι και η τρίτη κρατούμενη πάσχει από κλεπτομανία, ενώ καταφτάνει χαρτί από τα κεντρικά γραφεία, ενημερώνοντάς τον για τη σπείρα. Η Αναστασία βλέποντας ότι δεν μπορεί να γλιτώσει, κάνει συμφωνία μαζί του να του πει όλα τα ονόματα που εμπλέκονται στη σπείρα για να γλιτώσει.
Ο Μπάμπης
Το επεισόδιο "Ο Μπάμπης" απετέλεσε το έκτο επεισόδιο που προβλήθηκε από τον Alpha TV στις 26 Μαρτίου 2014 στις 21:00.
Ο Ντίμης (Λάκης Λαζόπουλος) και ο Μικές (Βασίλης Χαραλαμπόπουλος (ηθοποιός), δύο ομοφυλόφιλοι κομμωτές, έχουν μαζί ένα κομμωτήριο από μερίδιο 50% ο καθένας. Οι δυο τους πιάνονται στα χέρια και ο Ντίμης προσπαθεί να σκοτώσει τον Μικέ επειδή έγραψε το μερίδιό του στον Μπάμπη (Ορέστης Τζιόβας) χωρίς να τον ενημερώσει πρώτα, Αυτό έχει ως αποτέλεσμα οι δυο τους να βρεθούν στο αστυνομικό τμήμα και εν συνεχεία στη δικαστική αίθουσα.
Στη δικαστική αίθουσα ο Μικές ισχυρίζεται ότι έγραψε το μερίδιό του στον Μπάμπη επειδή ο Τρύφωνας (Τρύφωνας Σαμαράς) θα του έγραφε το 50% από το δικό του κομμωτήριο. Τα πράγματα μπλέκονται περισσότερο όταν ο Μπάμπης καλείται ως μάρτυρας και εξηγεί ότι ο Τρύφωνας έκανε την ίδια ακριβώς πρόταση στον Ντίμη και ο Ντίμης έγραψε και αυτός το δικό του μερίδιο σε εκείνον, με αποτέλεσμα το κομμωτήριο να ανήκει πλέον ολοκληρωτικά στον Μπάμπη. Εξηγεί ότι ο ίδιος ήταν αυτός που μετέφερε τις προσφορές στους δύο κομμωτές από τον Τρύφωνα, ο οποίος όμως μετά άλλαξε γνώμη και δεν ήθελε να μεταβιβάσει το κομμωτήριό του. Ο Τρύφωνας καταφθάνει κι αυτός ως μάρτυρας ο οποίος ισχυρίζεται ότι ποτέ δεν είπε ότι θα έγραφε το κομμωτήριό του σε κάποιον άλλο και ότι ο Μπάμπης του ζήτησε να του στείλει μήνυμα στο οποίο θα έλεγε το αντίθετο.
Τελικά τη λύση στο πρόβλημα δίνει ο αδελφός του Μικέ (Γιάννης Μποσταντζόγλου) ο οποίος καταφθάνει στο δικαστήριο μαζί με τη Λιλίκα (Σμαράγδα Καρύδη), σύζυγο του Μικέ και το γιο της Μπάμπη (Μάρκος Δελλατόλας) του οποίου πατέρας είναι ο Μικές.
Γριές εν δράσει
Το επεισόδιο "Γριές εν δράσει" απετέλεσε το έβδομο επεισόδιο που προβλήθηκε από τον Alpha TV στις 2 Απριλίου 2014 στις 21:00.
Σενάριο: Έλενα Σολωμού και Κωστής Παπαδόπουλος Σκηνοθεσία: Δημήτρης Σταματόπουλος
Στο δικαστήριο συνεχίζουν να ισχυρίζονται το ίδιο, ενώ όλη η γειτονιά έχει μαζευτεί για να τους συμπαρασταθεί. Μια ομάδα νεαρών, μαζεύει ακόμα και χρήματα για να μπορέσουν να πληρώσουν τυχόν εγγύηση και έτσι να τις βοηθήσουν ώστε να μην καταλήξουν στη φυλακή.
Στην πορεία αποκαλύπτεται ότι η Πάολα και η Άγκαθα είναι οι αρχηγοί της τρομοκρατικής οργάνωσης "Δράση", η οποία κλέβει τρόφιμα από σούπερ μάρκετ και τα μοιράζει στους φτωχούς και σε αυτούς που δεν έχουν χρήματα να αγοράσουν φαγητό. Αν και κρίνονται ένοχες για κλοπή, τα χρήματα τα οποία μαζεύτηκαν είναι αρκετά για να εξαγοράσουν την ποινή.
Όλοι οι καλοί χωράνε
Το επεισόδιο "Όλοι οι καλοί χωράνε" απετέλεσε το όγδοο επεισόδιο που προβλήθηκε από τον Alpha TV στις 9 Απριλίου 2014 στις 21:00.
Σενάριο: Νίκος Σταθόπουλος και Βίκυ Κουκούτση Σκηνοθεσία: Δημήτρης Σταματόπουλος
Έξι Αθηναίοι πολίτες υπεράνω πάσης υποψίας συλλαμβάνονται με την κατηγορία της διατάραξης κοινής ησυχίας έπειτα από την καταγγελία της Αμαλίας Μουστοξύδη (Ντίνα Μιχαηλίδη). Η υπόθεση οδηγείται στο δικαστήριο μιας και στην πορεία φαίνεται ότι επιδίδονταν σε σεξουαλικό όργιο, ο καθένας ντυμένος ως κάτι διαφορετικό. Μια νοσοκόμα (Φαίη Ξυλά), ένας Ρωμαίος αυτοκράτορας (Πέτρος Λαγούτης), ένας επόπτης (Δημήτρης Λιόλιος), μια καλόγρια (Κίκα Γεωργίου) και μια υπηρέτρια (Μένια Αναγνωστοπούλου). Αρχηγός της "συμμορίας" ένας εφέτης δικαστηρίου, ο Άγης Χριστόπουλος (Σωκράτης Πατσίκας) ντυμένος ως Μπάτμαν, ο οποίος αναλαμβάνει επίσης και ως δικηγόρος υπεράσπισης.
Κατά τη διάρκεια της δίκης, ο Άγης προσπαθεί να πείσει τους δικαστές ότι δεν έχουν καμία σχέση με σεξουαλικά όργια και ότι απλά είναι μια σινεφίλ παρέα η οποία μαζεύεται κάθε Τετάρτη για να παρακολουθήσουν ταινίες. Ο καθένας τους ντύνεται με βάση την ταινία την οποία φέρνει, γι'αυτό και οι στολές. Η αυτόπτης μάρτυρας όμως, η κυρία Μουστοξύδη, ισχυρίζεται ότι είδε με τα μάτια της τις περιπτύξεις και ότι ακούστηκαν και πυροβολισμοί.
Το λίθο μπαλέτο
Το επεισόδιο "Το λίθο μπαλέτο" απετέλεσε το ένατο επεισόδιο που προβλήθηκε από τον Alpha TV στις 23 Απριλίου 2014 στις 21:00.
Σενάριο: Μαρία Γεωργιάδου και Πάνος Έξαρχος Σκηνοθεσία: Δημήτρης Σταματόπουλος
Μια Ρωσίδα πρώην χορέυτρια μπαλέτου η οποία δε διαθέτει πλέον το ανάλογο κορμί χορεύτριας, η Σβετλάνα (Ελένη Καστάνη), και μια τρανς γυναίκα, η Νάνσυ (Τάκης Ζαχαράτος), οδηγούνται στο αυτόφορο έπειτα από καταγγελία της δεύτερης κατά της πρώτης.
Η Νάνσυ ζει στο αποκάτω διαμέρισμα από τη Σβετλάνα και ισχυρίζεται ότι ενώ ήταν μαζί με ένα "φίλο", τον Μοχάμετ (Ησαΐας Ματιάμπα), στο διαμέρισμά της, ξαφνικά έπεσε ο σοβάς από το ταβάνι και τραυμάτισε τον Μοχάμετ ενώ λίγο έλειψε να τραυματιστεί και η ίδια. Κατηγορεί λοιπόν τη Σβετλάνα, ότι αυτή είναι υπαίτια της πτώσης, μιας και χορεύει συνεχώς στο διαμέρισμα με αποτέλεσμα το πάτωμα να μην αντέχει το βάρος της. Ως μάρτυρες υπεράσπισης καταφθάνουν οι έξι μαθήτριες χορεύτριες της Σβετλάνας, ο σύζυγός της Σταύρος (Λάκης Λαζόπουλος) αλλά και ο "φίλος" της Νάνσυ, ο οποίος όμως μετά το κτύπημα, δε θυμάμαι πολλά παρά το ότι έπρεπε να είναι κάπου για μια σημαντική συμφωνία που έπρεπε να κλείσει αλλά δε θυμάται πού.
Τα προξενιά του ταρίφα
Το επεισόδιο "Τα προξενιά του ταρίφα" απετέλεσε το δέκατο επεισόδιο που προβλήθηκε από τον Alpha TV στις 30 Απριλίου 2014 στις 21:00.
Σενάριο: Έλενα Σολωμού και Κωστής Παπαδόπουλος Σκηνοθεσία: Δημήτρης Σταματόπουλος
Ο Χαράλαμπος Τσίπης (Δημήτρης Μαυρόπουλος) οδηγείται στο δικαστήριο έπειτα από τη μήνυση που κατέθεσε ο ταξιτζής Σωτήρης Φερούσης (Αλέξανδρος Μπουρδούμης) γιατί του έσκασε τα λάστιχα του ταξί. Η αιτία για την επίθεση είναι ότι ο Χαράλαμπος θεωρεί τον ταξιτζή υπεύθυνο για τον παράνομο δεσμό της γυναίκας του, Χρυσάνθης (Τζένη Μπότση).
Η Χρυσάνθη, εξηγεί ότι είπε ψέματα πως ήταν παντρεμένη γιατί είχε τσακωθεί με τον Χαράλαμπο και ήθελε να τον εκδικηθεί, αλλά το μετάνιωσε. Τελικά οι δύο πλευρές έρχονται σε συμφωνία ο Σωτήρης να αποσύρει τη μήνυση, αν ο Χαράλαμπος αποκαταστήσει τη ζημιά που έκανε στο ταξί.
75 και άνω
Το επεισόδιο "75 και άνω" απετέλεσε το ενδέκατο επεισόδιο που προβλήθηκε από τον Alpha TV στις 7 Μαΐου 2014 στις 21:00.
Σενάριο: Λάκης Λαζόπουλος Σκηνοθεσία: Δημήτρης Σταματόπουλος
Μια γυναίκα 78 ετών, η κυρία Όλγα (Λάκης Λαζόπουλος), κατηγορείται για κλοπή χρημάτων από γραφείο γιατρού και οδηγείται πρώτα στο κρατητήριο κι έπειτα στο δικαστήριο. Η κόρη του γιατρού (Μαρία Κωσταντάκη) όμως την κατηγορεί και για το θάνατο του πατέρα της, ο οποίος πέθανε από δηλητηρίαση λίγες μέρες πριν το συμβάν. Η κυρία Όλγα αρνείται τις κατηγορίες και επιμένει στην αθωότητά της.
Μάρτυρας της υπόθεσης είναι ο Λευτέρης (Λευτέρης Ελευθερίου), ένας γείτονας του ιατρού ο οποίος καπνίζει μανιωδώς ινδική κάνναβη και δεν μπορεί να θεωρηθεί ως ο πιο αξιόπιστος μάρτυρας. Εν τω μεταξύ, αποκαλύπτεται ότι η Όλγα είναι μέλος μιας οργάνωσης με την επωνυμία "Κούλα", η οποία έχει σκοπό να σκοτώσει τους γιατρούς οι οποίοι πέρνουν φακελάκια και δεν είναι σωστοί απένταντι στους ασθενείς, ειδικά στις ηλικιωμένες.
Η κατάθεση του Λευτέρη οδηγεί προς την ενοχή της Όλγας κι έτσι η οργάνωση λαμβάνει δράση ώστε να σταματήσει τη δίκη και να μπορέσουν να μιλήσουν στον Λευτέρη. Η Λουκριτία (Μάγδα Λέκκα) αναλαμβάνει να του μιλήσει και του τάζει ότι θα του δίνει "φούντα" αν καταθέσει στο δικαστήριο υπέρ τους αλλιώς θα τον καθαρίσουν κι εκείνον. Ο Λευτέρης δέχεται κι έτσι η Όλγα αθωώνεται λόγω αμφιβολιών.
Ο Λευτέρης γίνεται επίσημο μέλος της οργάνωσης "Κούλα" ενω στο τέλος αποκαλύπτεται ότι η πραγματική Όλγα έχει πεθάνει και ο γιος της προσποιείται ότι είναι η μητέρα του για να συνεχίσει να παίρνει τη σύνταξή της.
Η μαύρη υπηρέτρια
Το επεισόδιο "Η μαύρη υπηρέτρια" απετέλεσε το δωδέκατο και τελευταίο επεισόδιο που προβλήθηκε από τον Alpha TV στις 14 Μαΐου 2014 στις 21:00.
Σενάριο: Λάκης Λαζόπουλος Σκηνοθεσία: Δημήτρης Σταματόπουλος
Η πλούσια Ντέμη Καγκελοπούλου (Λάκης Λαζόπουλος) κατηγορείται από την οικιακή της βοηθό, Τίσα (Ντέμπορα Οντόγκ), για κακοποίηση και οδηγείται στο κρατητήριο και αργότερα στο δικαστήριο. Η Τίσα ισχυρίζεται ότι η κυρία της την κτύπησε αρκετές φορές στο κεφάλι με τη τσάντα της, ενώ η Ντέμη συναντά στο κρατητήριο τον Αντώνη (Απόστολος Γκλέτσος), έναν οικοδόμο με τον οποίο αν και προέρχονται από διαφορετική κοινωνική τάξη, έρχονται κοντά.
Στο δικαστήριο η Τίσα εξηγεί τους λόγους που η κυρία της τη κτύπησε, ότι δεν πρόλαβε να σταματήσει μια άλλη κυρία στο αεροδρόμιο της Μυκόνου πριν βγει έξω, με αποτέλεσμα η κυρία της να μην είναι η πρώτη που θα βγει από το αεροδρόμιο. Οι εξηγήσεις που δίνει η Ντέμη δεν είναι πειστικές και στη διακοπή που γίνεται για διάλειμμα, προσπαθεί μαζί με το δικηγόρο της Τιμολέων (Τρύφων Καρατζάς) να δωροδοκήσει την υπηρέτρια για να αποσύρει τη μήνυση. Δεν τα βρίσκουν όμως και η δίκη ξαναρχίζει.
Η δίκη παίρνει μια εντελώς διαφορετική τροπή, όταν η Τίσα αποκαλύπτει ότι στον κήπο του σπιτιού στη Μύκονο είναι θαμμένος ένας άνθρωπος. Η Ντέμη το αρνείται αλλά το δικαστήριο διακόπτει για να γίνει έρευνα για το αν τα λόγια της Τίσα αληθεύουν. Η Ντέμη οδηγείται πίσω στο κρατητήριο όπου λέει στον Αντώνη τι έγινε. Ισχυρίζεται ότι ο άντρας της πέθανε πέφτοντας από τις σκάλες αλλά επειδή κανείς δε θα την πίστευε αποφάσισε να τον θάψει παρά να καλέσει την αστυνομία. Ζητάει τη βοήθειά του με αντάλλαγμα να του δώσει τα χρήματα για το χρέος του και ο Αντώνης δέχεται να τη βοηθήσει.
Πίσω στο δικαστήριο, αποκαλύπτεται ότι όντως υπήρχαν οστά θαμμένα στον κήπο, η Ντέμη συνεχίζει να υποστηρίζει ότι είναι αθώα και καλείται ο Αντώνης ως μάρτυρας. Ο Αντώνης καταθέτει ότι πριν από μερικά χρόνια είχε δουλέψει ως κηπουρός στο σπίτι της Ντέμης και είχε βρει τα κόκκαλα. Το ανέφερε στον σύζυγο της Ντέμης, ο οποίος του είπε να τα θάψει ξανά και αργότερα όταν βρισκόταν σε ένα μπαρ, άκουσε ότι ο βοσκός που ζούσε πριν στην περιοχή, είχε ζητήσει να τον θάψουν στην περιοχή.
Η Ντέμη αθωώνεται και την βλέπουμε στο τέλος να εξηγεί στον Αντώνη ότι δωροδόκησε τον ιατροδικαστή ώστε να επιβεβαιώσει ότι τα κόκκαλα άνηκαν όντως στο βοσκό. Σε ερώτηση γιατί τη βοήθησε, ο Αντώνης απαντά ότι την πίστεψε ότι δεν σκότωσε τον άντρα της, η αλήθεια όμως φαίνεται να είναι διαφορετική.
Γέτας (αποσαφήνιση)
Όταν αναφερόμαστε στην λέξη Γέτας, μπορεί να εννοούμε τα:
Κατηγορία:Αποσαφηνίσεις ονομάτων
Λα Γκρανζ (Ντου)
Το Λα Γκρανζ (γαλλικά: La Grange) είναι γαλλική κοινότητα στο νομό του Ντου, στη διοικητική περιοχή της Βουργουνδίας-Φρανς-Κοντέ.
Παραπομπές
Κατηγορία:Κοινότητες του Ντου
Ιβάιλο Γκαβρίλοφ
Ο Ιβάιλο Γκαβρίλοφ (γεννημένος στις 30 Δεκεμβρίου 1970) είναι Βούλγαρος παλαίμαχος διεθνής πετοσφαιριστής. Έχει ύψος 199 εκατ. και αγωνίζεται στη θέση του διαγωνίου.
Καριέρα
Ο Ιβάιλο Γκαβρίλοφ έκανε τα πρώτα του βήματα στο χώρο της πετοσφαίρισης στις ακαδημίες της Σλάβια Σόφιας, ομάδας της γενέτειράς του, στις οποίες εισήχθη το 1985 σε ηλικία 15 ετών. Στην ομάδα της Βουλγαρίας παρέμεινε μέχρι το 1991, χωρίς ωστόσο να έχει καταφέρει να κερδίσει προηγουμένως κάποιο τίτλο.
Το 1991 ταξίδεψε στην Ιταλία όπου αγωνίστηκε αρχικά για την Κατάνια (1991-94), έπειτα στη Φόρλι (1994-95) και τέλος στην Πάρμα (1995-96). Το 1996 άφησε την Ιταλία και ταξίδεψε στην Ελλάδα για λογαριασμό του Ολυμπιακού Πειραιώς, στον οποίο παρέμεινε για ένα χρόνο έχοντας καταφέρει μάλιστα να κατακτήσει και ένα Κύπελλο Ελλάδας (1997).
Το 1997 επέστρεψε και πάλι στην Ιταλία, στην οποία παρέμεινε για πέντε χρόνια αγωνιζόμενος στις: Ραβένα (1997-98), Ματσεράτα (1998-99), Μίλαν (1999-00), Ταράντε (2000-01) και Πάντοβα (2001-02).
Διεθνείς συμμετοχές
Ο Ιβάιλο Γκαβρίλοφ ήταν διεθνής με την εθνική ομάδα πετοσφαίρισης της Βουλγαρίας για 12 χρόνια και συγκεκριμένα από το 1989 έως το 2001, έχοντας πραγματοποιήσει περισσότερες από 70 συμμετοχές.
Μπιτς Βόλει
Ο Ιβαίλο Γκαβρίλοφ ασχολήθηκε και με το μπιτς βόλει την τετραετία 2000-04, όπου ήταν δίδυμο με τον Βλάντισλαβ Τοντόροφ. Οι δυο τους αποτέλεσαν το πρώτο ζευγάρι μπιτς βόλει στην ιστορία του βουλγαρικού αθλητισμού.
Παραπομπές
Κατηγορία:Βούλγαροι πετοσφαιριστές Κατηγορία:Πετοσφαιριστές ΟΣΦΠ Κατηγορία:Πετοσφαιριστές ΠΑΟΚ
Διεθνές Αεροδρόμιο Λούτον
right|300px|thumb|Το διεθνές αεροδρόμιο του Λούτον στο Λονδίνο Ο αερολιμένας του Λουτον (αγγλ. Luton) (IATA: LTN, ICAO: EGGW) βρίσκεται περίπου 35 μίλια βόρεια του Λονδίνου.
Κατηγορία:Αεροδρόμια στο Λονδίνο Κατηγορία:Διεθνή αεροδρόμια
Νικολέτα Κοιλιά
Η Νικολέτα Κοιλιά, γεννημένη στις 7 Ιουλίου 2001 στη Ρόδο, είναι Ελληνίδα διεθνής καλαθοσφαιρίστρια. Διαθέτοντας ύψος 171 εκατοστά, αγωνίστηκε από από το 2016 έως το 2019 ως σούτινγκ γκαρντ στον Παναθηναϊκό.
Έχει μια δίδυμη αδερφή, την Παρασκευή Κοιλιά, η οποία επίσης έχει αγωνστεί στον Παναθηναϊκό.
Τηθύς
Η Τηθύς (της Τηθύος) αναφέρεται ως πρόσωπο στην ελληνική μυθολογία.
Σύμφωνα με τη Μυθολογία
Ήταν μία από τις Τιτανίδες, κόρη του Ουρανού και της Γαίας που έλαβε ως σύζυγο τον αδελφό της, Ωκεανό από τον οποίο και γέννησε τρεις χιλιάδες ποτάμιους θεούς, μεταξύ των οποίων ήταν ο Αχελώος, ο Ασωπός κ.ο.κ. και ισάριθμες θεότητες, τις Ωκεανίδες. Κατ΄ άλλη παραδοχή του μύθου η Τηθύς ήταν μητέρα του Φόρκυνος, του Κρόνου και της Ρέας, η οποία και της εμπιστεύθηκε την ανατροφή του Δία.
Από τους μεταγενέστερους Έλληνες, η Τηθύς ταυτίσθηκε με τη θεά Ίσιδα της Αιγυπτιακής Μυθολογίας.
Απόγονοι
Μερικά από τα παιδιά που απέκτησε με τον Ωκεανό ήταν τα εξής:
Γενεαλογικό δένδρο
Ελληνικές θαλάσσιες θεότητες
Παραπομπές
Κατηγορία:Τιτάνες
Άλεξ Καρούσο
Ο Άλεξ Μάικλ Καρούσο (αγγλικά: Alex Michael Caruso) (28 Φεβρουαρίου 1994) είναι Αμερικανός επαγγελματίας καλαθοσφαιριστής, ο οποίος αγωνίζεται ως πόιντ γκαρντ για τους Σικάγο Μπουλς.
Οκλαχόμα Σίτι Μπλου (2016-2017)
Αφού δεν επιλέχθηκε στο NBA Ντραφτ του 2016, ο Καρούσο έγινε μέλος των Φιλαδέλφεια 76ερς για το NBA Σάμερ Λιγκ 2016. Στις 23 Σεπτεμβρίου 2016, υπέγραψε με τους Οκλαχόμα Σίτι Θάντερ, αλλά αργότερα αποδεσμεύτηκε από τους Θάντερ στις 17 Οκτωβρίου. Στις 3 Νοεμβρίου, αποκτήθηκε από τους Οκλαχόμα Σίτι Μπλου της NBA Development League.
Λος Άντζελες Λέικερς (2017-2021)
Ο Καρούσο έγινε μέλος των Λος Άντζελες Λέικερς για το NBA Σάμερ Λιγκ 2017. Μετά από αρκετούς παραγωγικούς αγώνες, συμπεριλαμβανομένου ενός στο οποίο ο Καρούσο ξεκίνησε στη θέση του τραυματία Λόνζο Μπολ και οδήγησε τους Λέικερς σε μια νίκη, υπέγραψε στο πρώτο αμφίδρομο συμβόλαιο με τους Λέικερς στις 13 Ιουλίου 2017. Έγινε ο πρώτος παίκτης που πήγε απευθείας από τη D-League στο NBA μέσω αμφίδρομου συμβολαίου. Βοήθησε επίσης τους Λέικερς στην κατάκτηση του NBA Σάμερ Λιγκ 2017 στο Λας Βέγκας. Ο Καρούσο έκανε το ντεμπούτο του στο ΝΒΑ στις 19 Οκτωβρίου 2017, εναντίον των Λος Άντζελες Κλίπερς. Έπαιξε 12 λεπτά και κατέγραψε 2 πόντους, 2 ασίστ και 1 ριμπάουντ, στην ήττα με 108–92. Είχε 15 πόντους (ρεκόρ σταδιοδρομίας) και 7 ριμπάουντ στη νίκη στον τελευταίο αγώνα της σεζόν εναντίον των Κλίπερς.
Ο Καρούσο υπέγραψε ακόμη ένα αμφίδρομο συμβόλαιο με τους Λέικερς μετά από μια επιτυχημένη εμφάνιση στο NBA Σάμερ Λιγκ 2018. Στις 6 Μαρτίου 2019, κατέγραψε ρεκόρ σεζόν με 15 πόντους, 6 ριμπάουντ και 3 ασίστ σε μία ήττα με 115-99 από τους Ντένβερ Νάγκετς. Σημείωσε 32 πόντους (νέο ρεκόρ σταδιοδρομίας) σε μια νίκη με 122-117 επί των Κλίπερς στις 5 Απριλίου. Έγινε επίσης ο μόνος άλλος παίκτης των Λέικερς εκείνη τη σεζόν, εκτός από τον ΛεΜπρόν Τζέιμς, που κατέγραψε 30+ πόντους, 10+ ριμπάουντ, 5+ ασίστ σε ένα αγώνα. Στις 7 Απριλίου 2019, με τους Λέικερς να έχουν χάσει τον ΛεΜπρόν Τζέιμς για τα υπόλοιπα έξι παιχνίδια, ο Καρούσο είχε 18 πόντους και 11 ασίστ (ρεκόρ σταδιοδρομίας) στη νίκη με 113-1109 επί των Γιούτα Τζαζ.
Στις 6 Ιουλίου 2019, ο Καρούσο υπέγραψε διετές συμβόλαιο με τους Λέικερς, αξίας 5,5 εκατομμυρίων δολαρίων. Κέρδισε το πρώτο του πρωτάθλημα NBA στις 11 Οκτωβρίου 2020, όταν οι Λέικερς νίκησαν τους Μαϊάμι Χιτι σε έξι αγώνες.
Ο Καρούσο αποτελούσε μέρος της αρχικής πεντάδας των Λος Άντζελες Λέικερς κατά την διάρκεια των τελικών του 2020 απέναντι στους Μαϊάμι Χιτ, όπου είχε 6.3 πόντους ανά παιχνίδι, 2.5 ριμπάουντ και 2.3 ασίστ σε μόλις 25 λεπτά συμμετοχής.
Σικάγο Μπουλς
Στις 10 Αυγούστου 2021, ο Καρούσο υπέγραψε συμβόλαιο με τους Σικάγο Μπουλς.
Προσωπική ζωή
Ο Καρούσο είναι ο γιος του Μάικ και της Τζάκι Καρούσο και έχει δύο αδελφές που είναι και οι δύο Άγκις. Η Μέγκαν, τάξη '14, και η Έμιλι, τάξη '18. Ο πατέρας τους έπαιξε τέσσερα χρόνια στο Κρέιτον και είναι αναπληρωτής αθλητικός διευθυντής στο Τέξας A&M.
Ο Καρούσο μεγάλωσε γύρω από το πρόγραμμα A&M, περνώντας πολλές σεζόν ως ball boy για τους Άγκις. Σπούδασε στο Τέξας A&M και πήρε πτυχίο στη διαχείριση αθλημάτων.
Εξωτερικοί σύνδεσμοι
Κατηγορία:Αμερικανοί καλαθοσφαιριστές Κατηγορία:Πόιντ γκαρντ Κατηγορία:Καλαθοσφαιριστές Οκλαχόμα Σίτι Μπλου Κατηγορία:Καλαθοσφαιριστές Εθνικής Ηνωμένων Πολιτειών Αμερικής Κατηγορία:Καλαθοσφαιριστές D-League Κατηγορία:Καλαθοσφαιριστές Λος Άντζελες Λέικερς Κατηγορία:Καλαθοσφαιριστές του NBA Κατηγορία:Καλαθοσφαιριστές Σάουθ Μπέι Λέικερς Κατηγορία:Καλαθοσφαιριστές Σικάγο Μπουλς